निराला की सर्वाधिक चर्चित एवं महत्वपूर्ण कहानी है ‘चतुरी-चमार’| वर्तमान समय में निम्नवर्गीय-विमर्श की दृष्टि से उल्लेखनीय कहानी है| कहानी की शुरुआत निराला वर्णात्मक पद्धति में करते हैं-“चतुरी चमार डाकखाना चमियानी मौजागढाकोला, जिला उन्नाव का एक कर्दायी बाशिंदा है|”12 ‘कुकुरमुत्ता’ को साहित्य में प्रतिष्ठित करने वाले निराला ने चतुरी की अलौकिक शक्ति को पहचाना और उसे अपनी कहानी का विषय बनाया| चतुरी जमींदारों और ऊँचे वर्णों के जाल में फंसा है, इस “जाल को वह काटना चाहता है, भीतर से इसका पूरा जोड़ उमड़ रहा है पर एक कमजोरी है, जिसमें बार-बार उलझ कर रह जाता है|”13 निराला जुर्म करने वालों को कटुक्ति तो कहते हैं साथ ही जुर्म सहने वालों की दुर्बलता की ओर भी इशारा करते हैं| चतुरी को इस बात का मलाल है कि उसे जमींदार के सिपाही को हर साल एक जोड़ी जूता देना पड़ता है| निराला सार निकालते हैं कि ‘चमार दबेंगे तो ब्राहमण दबाएंगे’| अतः दोनों की जड़ें माँर दी जाए पर यह सहज-साध्य नहीं| इससे स्पष्ट है कि निराला समतावादी समाज की कल्पना करते हैं| निराला चतुरी की सहायता करते हैं| जमींदार को किसानों के खिलाफ डीग्री मिल जाती है तो चतुरी मुकदमा लड़ता है| ध्यातव्य है कि प्रेमचंद भी गरीब-भूखे किसान-मजदूर वर्ग के आंदोलन (कर्मभूमि, गोदान) अथवा शोषण से मुक्ति के ठीक यही उपाय निकालते हैं| मध्यवर्गीय बौद्धिक वर्ग के प्रोत्साहन से ही इनके सत्याग्रह का पथ प्रदर्शित होता है| निराला चाहते हैं कि गाँव के किसान संगठित होकर जुल्म का विरोध करें पर ऐसा नहीं होता| यहाँ पर निराला प्रेमचंद से ज्यादा यथार्थवादी दृष्टि अपनाते हैं| अंततः चतुरी जीत जाता है| ‘न्याय’ कहानी में भी निराला ने पुलिस की न्याय प्रणाली का नक्शा खींचा है| हत्यारा तो भाग जाता है लेकिन मददगार पकड़ा जाता है स्वतंत्रता के बाद की न्याय-व्यवस्था का यही चरित्र है|